घुँडाको उपचारपछि मंगलबार स्वदेश फर्कँदै फुटबलर सावित्रा
नेपाली महिला फुटबलकी ‘गोल मेसिन’सावित्रा भण्डारी उपचारपछि मंगलबार स्वदेश फर्कँदैछिन् । अखिल नेपाल फुटबल संघ(एन्फा) का अनुसार सावित्रा मंगलबार साँझ ७:३५ बजे कतार एयरलाइन्सको विमानमा काठमाडौं उत्रिनेछिन् ।
काठमाडौँ — नेपाली महिला फुटबलकी ‘गोल मेसिन’सावित्रा भण्डारी उपचारपछि मंगलबार स्वदेश फर्कँदैछिन् । अखिल नेपाल फुटबल संघ(एन्फा) का अनुसार सावित्रा मंगलबार साँझ ७:३५ बजे कतार एयरलाइन्सको विमानमा काठमाडौं उत्रिनेछिन् ।२०७८ असार ३० गते कतारको दोहास्थित एस्पेटर स्पोर्ट्स मेडिसिन एन्ड अर्थोपेडिक हस्पिटलमा घुँडाको शल्यक्रिया गरिएको थियो । एपीएफकी यी फरवार्डलाई महिला राष्ट्रिय लिगअन्तर्गत २०७७ फागुन ३ गते एन्फा कम्प्लेक्समा पुलिसविरुद्ध भएको खेलमा दायाँ घुँडामा चोट लागेको थियो ।‘विभागीय डर्बी’मा एपीएफले २–१ ले जितेको खेलको ६९ औं मिनेटमा बल प्रहार गरेपछि ‘ल्यान्डिङ’ का क्रममा सन्तुलन गुमाएपछि सावित्राको घुँडामा चोट लागेको थियो । उनले लिगमा १० खेलमा ७ ह्याट्रिकसहित ४३ गोल गरेकी थिइन् । एपीएफले शतप्रतिशत जितसहित लिग उपाधि रक्षा गर्‍यो ।राष्ट्रिय टिमका लागि कीर्तिमान ३८ गोल गरेकी सावित्राको एमआरआई रिपोर्टमा घुँडाको एन्टेरियर क्रुसिएट लिगामेन्ट (एसीएल) पूर्ण रूपमा च्यातिएको पाइएको थियो भने मिडियल मिनिस्कस (घुँडाको बाहिरी भागको लिगामेन्ट) पनि हल्का च्यातिएको देखिएको थियो ।मिडियल कोल्याटेरल लिगामेन्ट (एमसीएल) पनि तन्किएको थियो । उनलाई उपचारका लागि अखिल नेपाल फुटबल संघ (एन्फा) ले असार १२ मा दोहा पठाएको थियो । 